בורג' ברדוויל

ממוזער|270px|באתר בורג' ברדוויל; צולם ב-2017
בורג' ברדוויל (בערבית: برج البردويل) הוא אתר עתיקות בנפת רמאללה ואל-בירה שבשומרון המכיל שרידי מבנים של בית אחוזה צלבני מן המאה ה-12.

תיאור וזיהוי
בורג' ברדוויל שוכן ברום כ-800 מ' מעל לפני הים, ממערב לכפר סילוואד, על הדרך המחברת את ירושלים ושכם (כביש 60), סמוך למובא הדרומי של מעבר ואדי חרמיה.
האתר, שמִתארו כמצולע לא סדיר, הוגדר כבית אחוזה כפרי מבוצר למחצה. בולט בו בניין בן שתי קומות, שקירותיו נבנו מאבנים בגדלים שונים מסותתות בחלקן. המתחם שמעבר למבנה המרכזי הריבועי מתפרשׂ בצורת מניפה במורד לכיוון צפון-מזרח, ושרידי מבנים מקומרים בנויים מאבני גוויל מסמנים את היקפו. לא נערכו באתר חפירות ארכאולוגיות מסודרות, והוא עומד בשממונו.

ויקטור גרן עבר במקום בביקורו בארץ ישראל ב-1870, ולפי השם ברדוויל (بردويل) – הצורה בערבית של השם בלדווין – ייחס אותו לתקופה הצלבנית. וכך מתאר גרן את האתר: . אנשי סקר ארץ ישראל המערבית ביקרו במקום ביוני 1875, מסרו דוח ראשוני על ממצאיהם, כולל תרשים קרקע של האתר, ותיארו אותו כמגדל שמירה השולט על מעבר ואדי אל-חרמיה. גם הם הגדירו את זמנו לתקופה הצלבנית. אתר בורג' ברדוויל לא נזכר במקורות מן התקופה הצלבנית. יהושע פראוור כותב על אתרים מסוגו, כי .

כינויו של האתר בערבית – בֻּרג', بُرج – מציין מבנה מבוצר מסוג מגדל. מיקומו במרומי גבעה המשקיפה על הדרך עשוי להצביע על תפקידו כמצודת דרכים, אולם העדר סימנים לביצורים ראויים לשמם הוביל את חוקר המצודות הצלבניות, מירון בנבנישתי, לסְברה שהאתר לא היה מצודה צבאית אלא בית אחוזה, בין היתר בשל הכינוי המקומי שדבק במבנה הקמרון הגדול ביותר שלו – אל-בּבּריה, שמקורו במִלה boveria בלטינית של ימי הביניים, boverie בצרפתית עתיקה  ומשמעו – מכלאה לבָּקָר וכן חווה חקלאית. בנבנישתי בדק ומצא שכינוי זה מציין רק אתרים מן התקופה הצלבנית שהם בתי אחוזה כפריים.

תצלומים ראשונים של בורג' ברדוויל נעשו ב-1919 בידי ההיסטוריון הבריטי קפל ארצ'יבלד קרסוול, ששימש אז כמפקח על אתרי הארכאולוגיה בארץ ישראל ובסוריה מטעם מנהלת שטח האויב הכבוש. להערכתו האתר לא היה בר שיקום. בורג' ברדוויל נסקר ב-1968 על ידי זכריה קלאי במסגרת הסקר הארכאולוגי של ישראל, אבל מעֲרך האתר לא הובהר מעבר למה שקבעו החוקרים הקודמים.
דניס פרינגל  סייר במקום באוגוסט 1986 מטעם בית הספר הבריטי לארכאולוגיה בירושלים ונוכח שרוב הממצאים, שעליהם דוּוח כמאה שנים קודם לכן, עדיין ניכרים בשטח. בביקור נוסף ב-1989 ביצע מדידות ויצר תרשים מחודש.

קישורים חיצוניים
ממוזער|270px|משרידי בורג' ברדוויל; קשה להבחין בין המבנים ההיסטוריים והתוספות המאוחרות
 Meron Benvenisti, "Burj Bardawil", in The Crusaders in the Holy Land , Jerusalem: Israel Universities Press, New York: Macmillan, 1970 (2nd edition 1976), pp. 19, 232 (תמונה), 238–237
 Denys Pringle, "Burg Bardawil" (No. 74), in Secular Buildings in the Crusader Kingdom of Jerusalem: An Archaeological Gazetteer, Cambridge University Press, 1997, pp. 42–43
 Denys Pringle, "Burj Bardawil and Frankish settlement north of Ramallah in the twelfth century", in Fortification and Settlement in Crusader Palestine, Aldershot: Ashgate, 2000, ch. VII, pp. 30–59
 Adrian J. Boas, "Burj Bardawīl (Baldwin’s Tower)", Crusader Archaeology, Routledge, 2016, pp. 72–73

הערות שוליים

קטגוריה:מבצרי צלבנים בארץ ישראל
קטגוריה:השומרון: אתרים ארכאולוגיים